༄། ། སྐུ་རྟེན་གྱྀ་བཟོ་བཀོད་རྣམས་སངས་རྒྱས་ཀྱི་གསུང་བཞིན་བྱ་དགོས་པ། །  འདས་དང་མ་བྱོན་ད་ལྟར་དང་། ། ཕྱོགས་བཅུ་ཀུན་ན་བཞུགས་པ་ཡི། ། བླ་མེད་དཀོན་མཆོག་གསུམ་པོ་ལ། ། ཕྱག་འཚལ་མཆོད་དང་བྱིན་གྱིས་རློབས། ། བདག་དང་སེམས་ཅན་ཐམས་ཅད་ཀྱི། ། ཚོགས་ཆེན་ཡོངས་སུ་རྫོགས་པའི་ཕྱིར། ། མོས་གུས་ཅན་གྱི་ཡོན་བདག་དང་། ། བྱིན་གྱིས་བརླབས་པའི་ལྷ་བཟོ་ཡིས། ། སྐུ་གསུང་ཐུགས་ཀྱི་རྟེན་རྣམས་སྒྲུབ། ། དེ་ཡང་རང་དགའ་གཟུ་ལུམ་དང་། ། རས་ཆོད་རྩལ་གྱིས་མི་འཇུག་སྟེ། ། ལྷ་དང་བཅས་པའི་འཇིག་རྟེན་དང་། ། དུས་གསུམ་འཕགས་པ་ཐམས་ཅད་ལས། ། སངས་རྒྱས་ཉིད་ལས་མཁས་པ་གཞན། ། མ་བྱུང་འབྱུང་བར་མི་འགྱུར་བས། ། སངས་རྒྱས་གསུངས་པ་བཞིན་དུ་བྱ། ། རྗེ་བཙུན་ཕྱག་ན་རྡོ་རྗེ་དང་། གནས་བརྟན་ཆེན་པོ་ཤཱ་རིའི་བུ། ། ཚངས་པས་ཞུས་པ་ལ་སོགས་ཀྱི། ། རྗེས་སུ་འབྲངས་ནས་བསྒྲུབ་པར་བྱ། ། ཤཱ་རིའི་བུས་ཞུས་ཚད་ཀྱི་གཞུང་། ། མཁས་པ་རྣམས་ཀྱིས་ནོར་ནས་འདུག། གསང་གནས་གསུས་པ་དཀྱིལ་ཀྲུང་འདི། ། ལུགས་མ་རྣམས་ལ་གཅིག་ནས་མཆི། ། རས་རིས་དཀྱིལ་ཀྲུང་ལྷག་ནས་མཆི། ། སྐུ་སྟོད་ཐལ་གོང་རྒྱས་པ་ཡིས། ། ཕྱག་རིང་ཆུ་ཞེང་གབ་པར་འོང་། ། ཆག་ཚད་རིང་ཐུང་གཤིས་ལས་མ་འགལ་བར། ། དབུ་ལ་སོགས་པ་སྐྱེས་པ་ཡིས། ། གཟི་བརྗིད་དཔལ་དང་ལྡན་པར་འོང་། ། སྐུ་ཤའི་རྒྱན་དང་སྐུ་རགས་རྣམས། ། སྐྲ་བྱིད་ཡི་དྭགས་འདྲ་བ་ཡིས། ། རིང་ཐུང་ཚད་དང་མ་འགལ་ཡང་། ། ལྷ་བཟོ་ཡོན་བདག་སྤྲང་པོར་འགྱུར། ། དེས་ན་ཐུབ་པ་ཆེན་པོའི་གསུང་། ། ནན་ཏན་ཆེན་པོས་བསྒྲུབ་པར་བྱ། ། དབུ་དང་མགུལ་ལ་སོགས་པ་ཡི། ། ཐིག་རྣམས་ལེགས་པར་མ་བཏབ་ན། ། རང་བཟོའི་རྩལ་ལ་རེ་ན་ཡང་། ། ཡ་ཡོ་ཀྱག་ཀྱོག་རིང་ཐུང་གིས། ། ཚར་བའི་དུས་ན་ཆུད་ནག་བཟོས། ། སྤྱན་དང་ཤངས་དང་སྙན་རྩེ་དང་། ། ཕྱག་ཞབས་རྣམས་ཀྱི་སེན་རྩེའི་སྒྲོས། ། མིག་རྐོ་བྱིར་བར་མི་བྱ་སྟེ། ། སྤུ་གྲི་པདྨའི་སོ་ལྟར་བཞག། སྤྲ་བཟོ་དུས་ནས་དེ་ལྟར་བསྒྲུབ། ། ཀྲུང་ངེ་སིང་ངེ་ལེགས་པར་མཆི། ། སྤྱན་དང་ཤངས་དང་དཔྲལ་བའི་དབྱེས། ། མཁུར་བ་ཨོག་རྐོ་ལ་སོགས་པ། ། ཤ་སྣ་ཇི་ལྟ་ཡོད་པ་བཞིན། ། བརྐོ་དང་བདར་དང་ཕྱི་བར་བྱ། ། ཤ་སྲུལ་མ་ལོག་དྲང་བར་མཆི། ། རྒྱན་རྣམས་དབུས་མ་སྦོམ་པ་དང་། ། མཐའ་ན་ཅུང་ཟད་ཕྲ་ན་དབྱེས། ། པདྨ་གང་བྱུང་གོང་རྒྱུད་ལ། ། ཟེའུ་འབྲུ་མུ་ཏིག་ཆེ་བ་ལགས། ། མདོར་ན་འདི་ཡི་རྒྱན་ལ་སོགས། ། མཐོན་པོར་བཞུགས་པའི་རྒྱུ་མཚན་གྱིས། ། ཅུང་ཟད་སྦོམ་ན་ལེགས་པ་ཡིན། ། མི་འཚམ་པ་དང་བུག་པ་དང་། ། མཐོ་དམན་ཅི་བྱ་ཆ་མེད་ན། ། རིགས་ལྔའི་ཕྱག་མཚན་རྒྱན་རྣམས་ཀྱིས། ། བཟོ་སྣ་ཀུན་ཏུ་བསྒྱུར་བ་ཡིས། ། ཁྱད་ཆོས་ལྟ་བུར་མངོན་ནས་མཆི། ། མདོར་ན་རིག་པའི་མདའ་ཡིས་བསྣུན། ། འདི་ལྟར་བྱས་ན་མི་འོང་ཞེས། ། ཤེས་པའི་འོག་ཏུ་མ་ཆུད་ཅིང་། ། ཐེ་ཚོམ་ཟ་བ་ཐམས་ཅད་ལ། ། སྤྲ་ཚིལ་འཇིམ་པ་ལ་སོགས་ལ། ། དབེན་པའི་གནས་སུ་གང་འཐད་བལྟ། ། འཐད་པ་རང་གིས་བསྒྲུབ་པ་དང་། ། གཞན་ལ་ཁ་ཏ་བྱ་བ་གཅེས། ། བརྐོ་དང་ཕྱི་བདར་གང་བྱེད་ཀྱང་། ། དང་པོར་དམའ་ས་གཏིང་ནས་བྱ། ། འབུར་ས་ཤུགས་ཀྱིས་ལེགས་ནས་མཆི། ། དཔེ་དང་དཔེ་མཛེར་ལྷན་ནེ་ཀུན། ། ལྕགས་ལ་བྱེད་དུ་མི་བཏུབ་སྟེ། ། བཙའ་ཡིས་ཟོས་ནས་འཁྲོལ་བར་འོང་། ། ཟངས་དང་ར་གན་ཉིད་ལ་བྱ། ། དེ་ཡང་ཕལ་ཆེར་ཟངས་ལ་བྱ། ། བཟོ་ཆེ་ལེགས་པར་མེད་པ་ཡིས། ། ལེགས་པར་འདོད་ཀྱང་མི་འོང་སྟེ། ། ལག་རྡུམ་བྲག་ལ་འཛེགས་པ་འདྲ། ། ཇི་ལྟར་དགོས་པའི་བཟོ་ཆ་རྣམས། ། ལེགས་པར་བསྒྲུབ་པ་གལ་ཆེ་སྟེ། ། མདུང་དང་རལ་གྲི་གྲི་ལ་སོགས། ། བཟོ་ཆའི་རྒྱུ་ལ་ངན་པ་ཡིན། ། མཉེ་ལྕགས་སུམ་ལྕགས་བཟང་པོ་ལ། ། མགར་བ་མཁས་པས་བཞུ་བཏུལ་བྱ། ། ཆ་སྤྱད་གང་ལ་གང་དགོས་པ། ། སྣ་ཚོགས་མང་པོ་མང་པོ་བྱ། ། སག་བརྡར་རིགས་པ་མི་གཅིག་པ། ། རྐུ་བོ་ཆུ་སག་འདྲ་བ་ཡིས། ། པདྨའི་རྐེད་པར་བཅུག་ལ་བདར། ། གུག་པོ་བྱ་མཆུ་འདྲ་བ་ཡིས། ། པད་ལྕེའུ་བར་དུ་བཅུག་ལ་བདར། ། དགྱེ་ལེབ་དཔྲལ་པ་འདྲ་བ་ཡིས། ། ངོས་དང་ལོགས་ལ་བདར་བར་བྱ། ། མགར་བའི་སག་བརྡར་ལྟ་བུ་ཡིས། ། ཅི་རིགས་ཕྱོགས་སུ་བདར་བར་བྱ། ། སྐྱུངས་དང་གུག་པོ་ཐམས་ཅད་ལ། ། གཞུང་ཤིང་འཁྲང་པོ་ཡོད་པར་བྱ། ། སྟེའུ་ཁ་མ་སྟ་རེ་ལྟར། ། མཐུག་པོ་རྣོ་བར་བསྒྲུབ་པ་གཅེས། ། འདི་རྣམས་ཟིན་ནས་འདག་པ་ལ། ། དཔེ་ཡྀ་རིམ་པ་སྣ་ཚོགས་པས། ། མགར་བ་དག་ལ་བསྟན་པ་བསྒྲུབ། ། ཞིང་དང་བསམ་པ་དངོས་པོ་ཡི། ། རྟེན་ཅིང་འབྲེལ་བར་འབྱུང་བ་ཡིས། ། འདི་དང་ཕྱི་མ་བར་དོ་ཡི། ། དོན་ཆེན་སྒྲུབ་པའི་དུས་འདི་ཡིན། ། ལེ་ལོ་ལྟེམ་རྐྱང་མ་མཛད་ཅིག། གདུང་རྟེན་ཐམས་ཅད་གྲགས་ཕྱུག་མ། ། ལྷ་བཟོ་ཐམས་ཅད་གསེར་གཟུངས་མ། ། ལུགས་མ་ཐམས་ཅད་ལྡ་ཆོག་མ། ། ཤེས་རབ་བརྩོན་དང་བརྟགས་ལས་བྱུང་། ། འདི་ནི་འདི་ཡི་ལུགས་ཡིན་ཞེས། ། བླུན་པོ་གཟུ་ལུམ་སྨྲ་བ་ཀུན། ། མ་ཤེས་ཐུག་པའི་གབ་ས་ཡིན། ། བཟོ་དང་རིག་པའི་གནས་རྣམས་ཀུན། ། ཐམས་ཅད་རིག་པ་འབའ་ཞིག་ཡིན། ། ། ། ༩༢༽